Heinolan Lyseonmäen koulun seiskaluokkalainen Johnny Launia joutui lähtemään kesken koulupäivän kotiin vaihtamaan vaatteita. Pojan äiti ihmettelee koulun järjestyssääntöjä.

Tämän paidan vuoksi 13-vuotias Johnny Launia lähetettiin keskiviikkona koulusta kotiin. Lukijan kuva

Heinolalainen Maarit Launia osti hiljattain 13-vuotiaalle pojalleen Johnny Launialle paidan Petri Nygårdin keikalta. Paidassa lukee ”Kaljaaaaaaaaaaaaaaaaaaaaaaaaa” Nygårdin yhden laulun mukaan.

– Kuuntelemme Petriä aina silloin tällöin kotona, Maarit Launia sanoo.

Seiskaluokkalainen Johnny laittoi keskiviikkona paidan päälle Heinolan Lyseonmäen kouluun.

– Kaverit pitivät paitani tekstiä hauskana vitsinä ja nauroimme sille yhdessä. Ohi kävelevä opettajakin piti paitaa hauskana, poika kertoo.

Kun Launia meni ensimmäiselle tunnille, tuntia pitävä opettaja kuitenkin käski pojan mennä kotiin vaihtamaan paitaa tunnin jälkeen.

– Hän uhkasi, että joudun rehtorin puheille, jos en vaihda paitaa. Koin, että minua kohdellaan huonosti, poika kertoo.

Launia meni kotiinsa vaihtamaan paitaa, ja siellä äitikin ihmetteli koulun käytäntöjä.

– Se on ihmeellistä, että tuollaista keikalta ostettua bändipaitaa ei saa pitää koulussa. Kyllä tässä pahoitettiin mieltä. Minun puolestani poika saa pitää sellaisia vaatteita kuin haluaa, Maarit Launia sanoo.

Pojalle tuli vielä seuraavalta tunnilta myöhästymismerkintä, vaikka poika oli opettajan vaatimuksesta lähtenyt kotiin vaihtamaan paitaa.

Rehtori kommentoi

Heinolan Lyseonmäen koulun rehtori Jani Alatalo vahvistaa tapauksen.

– Kyllä, opettaja on lähettänyt oppilaan kotiin sillä perusteella, että oppilaan paita on rikkonut järjestyssääntöjä ja siinä on ollut asiatonta tekstiä, Alatalo sanoo.

Opetushallituksen sivuilla todetaan näin:

”Oppilaiden ja opiskelijoiden on perusopetuslain mukaan käyttäydyttävä asiallisesti. Velvollisuuteen käyttäytyä asiallisesti kuuluu myös asiallinen pukeutuminen.

Joillakin oppitunneilla, kuten liikunnassa, teknisessä työssä ja kotitaloudessa, voidaan oppilaiden pukeutumiselle hygienian, turvallisuuden ja vastaavien syiden vuoksi asettaa vaatimuksia ja rajoituksia. Oppilaiden perusoikeudet, kuten oikeus henkilökohtaiseen vapauteen ja sananvapauteen, huomioon ottaen oppilaille ei voida asettaa muita velvoittavia pukeutumiseen ja ulkonäköön liittyviä rajoituksia. Tästä syystä oppilaita ei myöskään voida velvoittaa käyttämään koulupukuja.”

Alatalon mukaan opettaja on toiminut koulun järjestyssääntöjen mukaisesti. Opettaja on tulkinnut paidan tekstin asiattomaksi, koska siinä mainostetaan alkoholia alaikäisille.

– Perusopetuksessa pyritään hyvin vahvasti kasvattamaan nuoria päihteettömään elämäntapaan, ja opettajan tulkinta oli se, että tässä on alkoholimainonnan elementti alaikäisille, Alatalo sanoo.

Rehtorin mukaan esille noussut tapaus kertoo siitä, että järjestyssääntöjen ohjeita asiallisesta pukeutumisesta on syytä tarkentaa ja käydä läpi yksityiskohtaisemmin. Opetushallituksen ohjeistuksen mukaan oppilaiden asialliseen käytökseen kuuluu myös asiallinen pukeutuminen. Alatalo aikoo koulussa varmistaa, että asiallinen pukeutuminen kirjataan järjestyssääntöihin lainmukaisesti ja niin, että säännöt eivät riko oikeutta henkilökohtaiseen vapauteen tai sananvapauteen.

– Ensisijaisesti tehtäväni rehtorina on tarkistaa, että asiat ovat mahdollisimman yksiselitteisiä ja helposti tulkittavissa. Asiallisen pukeutumisen käsite on haastava ja tulkinnanvarainen, Alatalo pohtii.